

Врз основа на член 68 од Законот за основно образование (Службен весник на РСМ 116/2019) и врз основа на член 13, 14, 15, 16, 17, 18, 19, 20, 21, 22 и 23 од Статутот на УОМО “Панче Пешев”- Куманово и врз основа на Водичот за ученичко учество, ученичко организирање и заштита на детските права во основните училишта, а по предлог на Ученичкиот парламент на нивниот редовен состанок на ден 09.10.2023 година, го донесе следниот:

.

**ПРАВИЛНИК**

**За работа на**

**ЗАЕДНИЦАТА НА ПАРАЛЕЛКИ И УЧЕНИЧКИ ПАРЛАМЕНТ**

Ученичкото учество има посебно лично и општествено значење ако се земе во предвид дека е најдобро средство преку кое учениците може да учаат да застанат во одбрана на своите права и правата на другите, како да влијаат брз процесите на одлучување и како се учествува демократски во животот на училиштето и заедницата.

**Член1**

(1) Сите ученици во училиштето ја сочинуваат училишната заедница. Учениците имаат право на ученичко организирање на ниво на паралелка и училиште.

(2) Начинот на ученичкото организирање од ставот (1) на овој член, се уредува со статутот на училиштето.

(3) За организирано остварување на интересите на учениците во основното училиште, учениците се организираат во заедница на паралелка и ученички парламент.

(4) Ученичкиот парламент го сочинуваат претседателите на заедниците на паралелките.

(5) Првото свикување на ученичкиот парламент го врши директорот на училиштето.

(6) Ученичкиот парламент:

* активно учествува во застапување и промовирање на правата и интересите на учениците,
* го промовира ученичкиот активизам,
* учествува во активности за обезбедување врсничка поддршка на учениците со посебни образовни потреби, во реализација на наставата и воннаставните активности,
* учествува во подготовката на годишната програма за работа,
* дава предлог активности за годишните програми за екскурзии,
* дава предлози за воннаставни активности на училиштето,
* дава предлози за подобрување на ученичкиот стандард,
* учествува во евалуацијата на работата на училиштето,
* преку свои претставници учествува во советот на родители и наставничкиот совет
* организира и учествуваат во хуманитарни активности, еколошки активности и општествено корисна работа.

(7) Претседателот на ученичкиот парламент се избира со мнозинство гласови од вкупниот број на претставници од претседателите на заедниците на паралелките по пат на тајно гласање.

(8) Ученичкиот правобранител се грижи за заштита и унапредување на правата на учениците во училиштето. Ученичкиот правобранител се избира со мнозинство гласови од учениците од седмо до деветто одделение, по пат на тајно гласање.

**Член 2**

(1) Начинот на ученичко организирање е начин што од редот на учениците во паралелка по пат на тајно гласање се избираат претседател на заедницата на паралелката и заменик претседател на заедницата на паралелката.

(2) Изборот на претседател на заедницата на паралелка и заменик претседател на заедница на паралелка се спроведува секоја година, заклучно со последната недела од првиот месец во тековната година.

(3) На првиот одделенски час од учебната година одделенскиот раководител има обврска да ги информира учениците за процедурите за избор на претседател, заменик претседател и другите постојани и привремени тела на заедницата.

(4) На вториот одделенски час од учебната година се пријавуваат кандидатите кај одделенскиот раководител.

(5) На третиот одделенски час или пак на дополнителен час (час кој би се организирал по редовната настава) се спроведува процедурата за избор на претседател на заедница на паралелка (непосредни избори). Изборот се спроведува доколку има присуство од 2/3 од вкупниот број на ученици.

(6) Изборите за претседател на заедницата на паралелка и заменик претседател на заедницата на паралелка се одржуваат во просторија во која учениците го одржуваат класниот час, на ден определен со годишниот план и програма за работа на училиштето.

(7) Секоја заедница од редот на учениците во паралелката избира постојани и привремени тела. Секој ученик, освен претседателот и заменик претседателот на заедницата, доброволно се определува во кое тело (постојано или привремено) сака да биде член. Претседателот и заменик претседателот на заедницата на паралелка ги запишуваат членовите во секое тело и списокот го чуваат во документацијата на заедницата.

(8) За избран претседател на заедницата на паралелка се смета кандидатот кој има освоено најголем број на гласови од вкупниот број на ученици од иста заедница на паралелка. Доколку повеќе кандидати, освојат ист, најголем број на гласови, се организира следен круг со кандидатите кои имаат ист најголем број на гласови. За избран претседател во следниот круг се смета кандидатот кој има повеќе гласови.

(9) За заменик претседател на заедница на паралелка се избира следниот кандидат со најголем број на гласови, од различен пол од претседателот, доколку постои таков кандидат. Доколку не постои, се избира следниот кандидат со најголем број на гласови.

(10) Претседателот на заедницата на паралелка се избира со мандат од една учебна година, со право на уште еден мандат.

**Член 3**

(1) На претседателот на заедницата на паралелката мандатот пред истекот на рокот му престанува во следниве случаи:

* Не ги извршува работните задачи
* Не присуствува на состаноците или не свикува состаноци на заедницата на паралелка
* Се отпише од училиштето
* Подолго од еден месец отсуствува од настава
* По сопствено барање
* По барање на најмалку 2/3 од вкупниот број на ученици во одделението, со доставени аргументи за неизвршување на задачите од страна на претседателот на одделението
* Ако отсуствува на три последователни седници на ученичкиот парламент, односно во случај на негова спреченост, доколку отсуствува и неговиот заменик.

**Член 4**

(1) Доколку настапи предвремен престанок на мандат на претседател на заедницата на паралелка, се врши избор на нов претседател во рок од 20 дена од денот на престанок на мандатот, по истата процедура.

(2) Со престанокот на мандатот на претседателот на заедницата, престанува мандатот и на неговиот заменик. Доколку настапи предвремен престанок само на мандат на заменик претседател на класната заедница претседателот за заедницата предлага нов заменик, а него, со тајно гласање го потврдува заедницата на паралелката со мнозинство на гласови од вкупниот број на членови.

**Член 5**

(1) Претседателот на заедницата на паралелка:

* Ги претставува учениците од заедницата на паралелка во ученичкиот парламент и пред другите органи во училиштето,
* Ги информира учениците од заедницата на паралелка за работите за кои одлучува во ученичкиот парламент,
* Организира расправи во одделението за конкретни прашања и проблеми (по сопствена иницијатива или по иницијатива на другите ученици/чки),
* Присуствува на родителските средби,
* Се грижи за мирно решавање на споровите во класот,
* Соработува со претседателите на другите заедници на паралалка,
* Соработува со постојаните и привремените комисии,
* Учествува во работата на ученичкиот парламент,

**Член 6**

(1) Претседателите на заедниците на паралелките се членови на ученичкиот парламент.

(2) Мандатот на член во ученички парламент е во траење од една учебна година, со право на уште еден мандат.

(3) Членството на ученичкиот парламент престанува со престанок на статусот на ученик, како и по негово барање.

(4) Мандатот на претседател на ученичкиот парламент изнесува една учебна година, со право на уште еден мандат.

**Член 7**

(1) Конститутивната седница на ученичкиот парламент се одржува во последната работна недела во првиот месец во тековната учебна година, односно веднаш по изборот на претседатели на заедници на паралелки.

(2) Датумот на одржување на конститутивната седница се определува со годишниот план и програма за работа на училиштето. Со конститутивната седница на ученичкиот парламент претседава директорот на училиштето.

(3) На конститутивната седница се избира комисија од тројца членови од редот на претседателите на училишните заедници, која го спроведува изборот на претседател на ученичкиот парламент.

(4) Секој претседател на заедница на паралелка може да се кандидира за претседател на ученички парламент, со поднесување на пријава до претседавачот со конститутивната седница (директорот на училиштето). Кандидатите треба да се презентираат себеси пред членовите на ученичкиот парламент и да ја изразат својата мотивација за претседател на ученичкиот парламент, како и да ги презентираат своите идеи за застапување на интересите на сите ученици во училиштето.

(5) Претседателот на ученичкиот парламент се избира со мнозинство гласови од вкупниот број на претставници од претседателите на заедниците на паралелките по пат на тајно гласање.

(6) Гласање може да се одржи само доколку на седницата се присатни 2/3 од вкупниот број на претседатели на заедниците на паралелки.

(7) За претседател на ученички парламент се смета кандидатот кој освоил најголем број на гласови од вкупниот број на членови со право на глас. Доколку повеќе кандидати, освојат ист, најголем број на гласови, се организира следен круг со кандидатите кои имаат ист најголем број на гласови. За избран претседател на ученички парламент во следниот круг се смета кандидатот кој има повеќе гласови.

(8) По изборот на претседател на ученички парламент, тој го презема раководењето на седницата на ученичкиот парламент. Претседателот на ученичкиот парламент е член на Тим за училишна интеграција, кој го формира директорот на училиштето во насока на унапредување на мултикултурализмот, интеркултурализмот и меѓуетничката интеграција во училиштето.

**Член 8**

(1) На претседателот на ученичкиот парламент во неговата работа му помагаат заменик претседател кој се избира од редот на координатори на учебните години и секретар на ученичкиот парламент.

(2) Постапката за избор на заменик претседател и секретар на ученичкиот парламент се врши на ист начин како и изборот на претседател на ученичкиот парламент.

**Член 9**

(1) На претседателот на ученичкиот парламент мандатот му истекува пред истекот на рокот на мандатот, доколку:

* Тој самиот го побара,
* Недоверба гласаат 2/3 од претседателите на училишните заедници,
* Му престасне стасусот на редовен ученик,
* Подолго од месец дена отсуствува од настава,

(2) Доколку настане предвремен престанок на мандатот на претседател на ученичкиот парламент, се спроведуваат нови избори во рок од 20 дена од денот на престанок на мандатот.

**Член 10**

(1) Ученичкиот парламент работи на седници, кои се одржуваат најмалку еднаш во месецот, освен во месеците кога учениците се на годишен распуст. Во месеците кога учениците се на годишен распуст, седниците се одржуваат на барање на најмалку половина од вкупниот број на претседатели на заедници на паралелки.

(2) Седниците ги свикува претседателот на ученичкиот парламент. Претседателот на ученички парламент е должен веднаш, а најдоцна во рок од два дена да свика седница на ученички парламент доколку тоа го побараат најмалку половина од вкупниот број на претседатели на заедници на паралелки или директорот на училиштето. Ученичкиот парламент може да заседава и да одлучува доколку се присатни најмалку половина плус еден од вкупниот број на претседатели на заедници на паралелки.

(3) На седниците на ученичкиот парламент, без право на глас може да учествува секој ученик, директорот на училиштето, училишниот педагог, психолог, дефектолог, други стручни соработници и претставници на родителите од Советот на родители.

**Член 11**

(1) Ученичкиот парламент:

* Активно учествува во застапување и промовирање на правата и интересите на учениците,
* Го промовира ученичкиот активизам,
* Учествува во активноста за обезбедување на врсничка поддршка на учениците со посебни образовни потреби, во реализација на наставата и воннаставните активности,
* Учествува во подготовката на Годишната програма за работа на училиштето,
* Дава предлог активности за годишните програми за екскурзии,
* Дава предлози за воннаставни активности на училиштето,
* Дава предлози за подобрување на ученичкиот стандард,
* Учествува во евалуација на работата на училиштето,
* Преку свои претставници учествува во работата на Училишниот одбор, Советот на родители и Наставничкиот совет, без право на глас,
* Организира и учествува во хуманитарни активности, еколошки активности и општествено корисна работа,
* Ги донесува Правилникот за работа на заедницата на паралелки и Ученичкиот парламент, Годишната програма за работа и други акти изработени од Коордимативното тело на Ученичкиот парламент,
* Активно учествува во процесот на планирање на развојот на училиштето,
* Го промовира ученичкиот активизам преку едукативни содржини, тркалезни маси, дискусии, дебати, истражувања хуманитарни и еколошки акции, културни и спортски манифестации,
* Поднесува иницијативи и барања до училишните органи за подобрување на пристапот и квалитетот на образованието во училишната установа,
* Соработува со институциите и другите организации кои работат со младите,
* Промовира отчетност и транспарентност пред сите ученици преку јавно информирање за своите активности.

**Член 12**

Овој правилник влегува во сила наредниот ден од денот на неговото донесување.

|  |  |  |
| --- | --- | --- |
| Бр.\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_.2023 година |  | Претседател на УО  Методи Теодосиевски |